Imtella' Ġunju 27, 2020 Meta kien għadu ħalib ommu fi snienu f'Neville Attard, resident Ħal Qormi, diġà kienet tispikka ċerta devozzjoni lejn San Ġorġ. Mindu kien ċkejken, Neville l-hena tiegħu jagħti daqqa t'id fil-Knisja ta' San Ġorġ fir-raħal fejn għex u trabba. Ta' tmien snin Neville qala' statwetta tal-kartapesta ta' San Ġorġ mingħand nannuh u minn dakinhar 'l hawn spiċċa jġemma' għadd imdaqqas ta' oġġetti ta' kull daqs u għamla b'rabta mal-patrun ferm għal qalbu. Liema qaddis, li kieku ma faqqgħetx il-pandemija tal-Covid-19 kellu jiġi ċċelebrat mill-Qriema għada. F'kummenti lil tvm.com.mt Neville stqarr li l-kollezzjoni tiegħu tkattret ġmielu f'kemm ili ngħidlek tant li kellu jaqla' d-dar ta' taħt fuq u spiċċa mela tlett ikmamar sa ruħ ommhom b'kull xorta ta' oġġetti ta' San Ġorġ. Kollezzjoni, li hija l-mimmi t'għajnejh. Fi ħdanha, fost l-oħrajn, Neville qal li għandu 30 ikona, ftit aktar minn 200 keychain , domni u medalji, 50 kwadru u daqstant ieħor souvenirs fosthom plattini u pożati, 300 santa u postcards u 80 statwa. Il-kollezzjoni ta' Neville mogħnija wkoll b'għadd ta' relikwi ta' San Ġorġ. Il-kollezzjonist spjega li l-aktar żewġ statwi għal qalbu ġabhom minn barra, waħda minn Spanja u l-oħra xtraha minn Marsilja fi Franza. Mistoqsi jekk xtrax kollox onlajn jew waqt xi btala lil hinn minn xtutna, Neville stqarr li għandu wkoll xi statwi li nħadmu fil-gżejjer Maltin fosthom ta' Cutajar Zahra u t'Austin Camilleri Cauchi. Qalilna, li hu wkoll ittanta xortih hekk kif qalb il-kollezzjoni għandu statwa li fassalha hu stess bil-ġibs.